Iуэхугъуэ нэхъыщхьэхэр зэпкърах
КъБР-м и Iэтащхьэ КIуэкIуэ Юрий дыгъуасэ иригъэкIуэкIа зэIущIэм щытепсэлъыхьащ фэтэр куэду зэхэт унэхэм я пщIантIэхэр зэIузэпэщ зэращIыну Iуэхумрэ Налшык къалэ дэт Сабий аттракционыр зэхъуэкIын зэрыхуеймрэ.
— ЗэрыфщIэщи, «Урысей зэкъуэт» политикэ партым и жэрдэм зыхэлъ «Къалэхэр зэIузэпэщ щIын» программэм хыхьэу, 2017 гъэм ди къалащхьэр едгъэфIэкIуэным тедгъэкIуэдэну сом мелуани 170-м щIигъу къэралым тхухихащ. Иджыпсту ди къалэн нэхъыщхьэ дыдэр — а ахъшэр тэмэму къэдгъэсэбэпынырщ. Гулъытэ хуэщIын хуейщ республикэм щыпсэухэм я Iуэху еплъыкIэми, — жиIащ КIуэкIуэ Юрий зэIущIэр къыщызэIуихым.
КъБР-м и Правительствэм и УнафэщI Мусуков Алий къыхигъэщащ «Къалэ- хэр зэIузэпэщ щIын» программэм Къэбэрдей-Балъкъэрым езым и ахъши — сом мелуан 15-рэ мини 118-рэ — зэрыхилъхьэнур. Мы зэманым Правительствэр йолэжь а Iуэхум папщIэ зыхуей хабзэхэм- рэ тхылъхэмрэ гъэхьэзырыным. «Псом япэу дубзыхун хуейщ фэтэр куэду зэхэт унэхэм я пщIантIэу егъэфIэкIуэн хуейуэ щыIэм я бжыгъэмрэ абыхэм щегъэкIуэкIыпхъэ лэжьыгъэхэмрэ», — жиIащ Мусуковым.
— «Къалэ узэщIа ухуэн» проектыр гъэзэщIэным хыхьэу, мы зэманым Налшык администрацэм лэжьыгъэ зыбжанэ егъэзащIэ. Псом хуэмыдэу, фэтэр куэду зэхэт унэхэм я пщIантIэхэр къызыхуэт-хэр къыдопщытэ: сабий джэгупIэхэр яIэ-ямыIэр, уэздыгъэ нэхукIэ, пхъэнкIий идзыпIэкIэ къызэрызэгъэпэщар, нэгъуэщIхэри. ЩIышылэм и 26-м ирихьэлIэу унэ 233-м я Iэгъуэблагъэр зы- хуэдэр къэтпщытащ. Къэбгъэлъагъуэмэ, Налшык къалэ и Искож, Севернэ, Александровкэ хьэблэхэм а Iуэхур щызэфIэ-дгъэкIащ, — жиIащ Налшык къалэ администрацэм и Iэтащхьэ Алэкъей Арсен.
КIуэкIуэ Юрий къызэхуэсахэм ягу къигъэкIыжащ программэр илъэсит- хум тещIыхьауэ зэрыщытыр. «Мы Iуэхум къэрал мыхьэнэ зэриIэм и мызакъуэу, ар цIыхубэм зэратещIыхьар зыщыдгъэгъупщэ хъунукъым. УнафэщIхэр дызыхуейракъым зэфIэдгъэкIын хуейр, атIэ цIыхухэм я тыншыгъуэр, ахэр зыщIэхъуэпсхэр къэлъытауэ делэжьыпхъэщ. IэхъуэгъуэтегъэкIыу Iуэхум дыбгъэды-хьэ хъунукъым. Дэтхэнэ зы сомри зыхуей хуэзауэ къэдгъэсэбэпын хуейщ», — дыщIигъуащ КъБР-м и Iэтащхьэм.
КIуэкIуэ Юрий республикэ унафэщI-хэм пщэрылъ ящищIащ программэм епхауэ ирагъэкIуэкIыну лэжьыгъэмкIэ жэуап зыхьхэр яубзыхуну.
ЗэIущIэм и етIуанэ Iыхьэм КIуэкIуэ Юрий къыщытеувыIащ Налшык къалэ дэт Сабий аттракционыр зэрахъуэкIы- ну игъуэ зэрыхъуам. «Сабий аттракционыр жьы дыдэ хъуащ. Ар зэдмыхъуэкIынкIэ Iэмал иIэкъым, сыту жыпIэмэ ди сабийхэм я узыншагъэм дыхуэсакъыныр ди къалэн нэхъыщхьэщ», — къыхигъэщащ КIуэкIуэм.
Алэкъей Арсен жиIащ Налшык къалэ дэт Сабий аттракционыр 1956 гъэм къызэIуахауэ зэрыщытар, мы зэманым абы дэт аттракцион 24-м щыщу 3-р зэрымылэжьэжыр. Гъэмахуэ зыгъэпсэхугъуэм деж абы цIыху мин 50-м нэблагъэ къокIуалIэ. «ЗыгъэпсэхупIэм дэт аттракционхэр зэман зэхуэмыдэхэм ягъэуващ. Псалъэм папщIэ, зыр 1967 гъэм, 6-р — 1990 гъэхэм къащэхуащ. Иужьрей аттракционхэр 2000 — 2010 гъэхэм къриубыдэу къашащ. Куэдыр зэрылэжьапхъэ пIалъэр блэкIащи, ахэр зэгъэпэщыжыным нэхъыбэ токIуадэ, — къыхигъэщащ Алэкъейм. Абы дыщIигъуащ Сабий аттракционым щегъэкIуэкIын хуей лэжьыгъэхэм инвестор- хэр къешэлIэным мы зэманым иужь зэритыр.
КIуэкIуэ Юрий зэIущIэр щызэхуищIыжым жиIащ сабий зыгъэпсэхупIэм зэхъуэкIыныгъэ гуэрхэр мы илъэсым иIэну зэрыщыгугъыр.
БАГЪЭТЫР Луизэ.
